**נוהל "הפרטת תחרויות" האיגוד לניהול חיצוני**

  **כללי**

1.       הנהלת איגוד השחמט הישראלי החליטה לאפשר למועדונים לנהל תחרויות שחמט שנוהלו בעבר ע"י האיגוד. מגמת ההנהלה לאפשר למועדוני השחמט ליצור מקור להכנסה נוספת שתיטיב את מצבם.

2.       ניהול תחרויות ע"י מועדון מחייב את הנהלתו להתחייב/להסכים למספר תנאי מינימום מוקדמים בתחומי הארגון, הניהול, הפיקוח והכספים.

3.       ההסכמה/ההתחייבות יהיו בכתב ויחתמו ע"י מורשי החתימה של המועדון, ההתחייבות תכלול  את פירוט הסנקציות שיוטלו על המועדון במקרה של אי עמידה בקריטריונים.

**לוח זמנים ופרסום**

4.       איגוד השחמט יקבע לוח זמנים שנתי לתחרויות.

5.       "מכרז" לגבי כל תחרות שתוצע "להפרטה" יעשה כל מאמץ לפרסם 3 חודשים לפני מועד התחלת התחרות.

6.       פרסום התחרות ע"י המועדון ש"זכה" - יתבצע כל מאמץ לפרסם לפחות 30 יום לפני מועד התחלת התחרות.

7.       פרסום תקנון/הזמנה לתחרות באתר האיגוד יתבצע כל מאמץ לפרסם לפחות 30 לפני מועד התחלת  התחרות.

8.       פרסום התחרות יתבצע ב"צינורות" הבאים:

8.1.    אתר האיגוד – חובה.

8.2.    מכתבים למועדונים רלבנטיים – חובה.

8.3.    דואר אלקטרוני למועדונים – רצוי. ניתן לשלוח לכל בעלי כרטיס שחמטאי דרך מערכת המייל של האיגוד.

**ארגון**

9.       לוחות וכלי משחק חייבים להיות בתקן אולימפי. במידת הצורך ותוך תיאום מראש ניתן להשאיל ציוד מן האיגוד – זאת תמורת מתן בטחונות מתאימים והתחייבות להחזרת הציוד כשהוא שלם ותקין תוך יומיים מתום התחרות.

10.   שולחנות המשחק – רוחב שולחן מינימאלי 60 ס"מ בתחרויות בהן נדרש רישום מהלכים יהיה רוחב מינימאלי של השולחן 80 ס"מ.

11.  חובה להבטיח תנאים בסיסיים נאותים  - שטח מקום התחרות מותאם למספר המשתתפים, שירותים קרובים, ניקיון, אבטחה (במידת הצורך), מים.

12.  חובה להבטיח מזנון כשר.

13.  מנהל התחרות יוודא שכל המשתתפים הם בעלי כרטיס שחמטאי, בתחרויות המחושבות למד כושר. הנהלת התחרות תגבה דמי דירוג בצורה מרוכזת מהשחמטאים ללא כרטיס תקף.

14. קיימת חובה להקצאת חדר המתנה להורים/מלווים.

15. על מועדון ש"זכה"(בתחרות שאורכה מעל יום אחד) לדאוג לסידורי לינה וכלכלה במחירים

      סבירים לשחקנים הבאים מרחוק ולפרסם פרטים אלו בהזמנה לתחרות.

**ניהול ושיפוט**

16.  דרגת השופט הראשי בהתאם לדירוג שיקבע לתחרות ע"י ועדת חוקה ושיפוט.

17. מספר השופטים לפחות שופט אחד לכל 40 משתתפים (30 בתחרויות נוער).

18. יש לשבץ כוח אדם מתוגבר בעת תהליך ההרשמה.

19.     ניהול התחרות (הגרלות דיווח וכו') יתבצע בעזרת מחשב, כולל בדיקת תקינות.
 תוצאות ביניים, טבלת התקדמות וההגרלות יפורסמו באתר האיגוד בזמן אמת.

20.   סקירה קצרה תועבר לעורך האתר למחרת סיום התחרות, כולל משחקים,  מנותחים במידת האפשר, בתחרויות עם חובת רישום.

21.  פרסים יקבעו ע"י המועדון המארח בתאום עם האיגוד.

21.1. לזוכים בתחרויות הנוער יחולקו גביעים ומדליות שעליהן יופיע הלוגו של האיגוד וכן – במקרים המתאימים שמה של האישיות או הגורם אשר על שמו קרויה התחרות.

21.2. למשתתפים תחולקנה תעודות, כשעליהן לוגו של האיגוד), אלא אם המועדון המארגן/מנהל התחרות ביקש וקיבל פטור ממנכ"ל האיגוד או עוזרו המקצועי.

**פיקוח**

22.   סנכ"ל מקצועי במשרד האיגוד יאשר מראש את מקום התחרות ואת השופט/מנהל התחרות הראשי.

23.   ימונה אחראי על ההכנות לתחרות – שמו יועבר למשרד האיגוד.

24.   ההרשמה לתחרות, ארגונה והמענה הטלפוני לפונים באחריות המועדון המנהל את התחרות.

25.  במקרה ואושר כי הרישום יעשה דרך משרדי האיגוד, נציג המועדון שזכה מחויב להגיע

       למשרדי האיגוד לא יאוחר מיומיים לפני התחרות ולדאוג לבקרת הליך הרשמת השחקנים.

**כספים**

25.   התקציב לתחרות (כולל גובה דמי השתתפות בתחרות והפרסים) ייקבעו בתיאום מראש עם האיגוד.

26. לשחקן המתגורר מעל 100 ק"מ ממקום התחרות תוענק הנחה של 25% מדמי ההשתתפות.

27.  בגין השימוש בשם אליפות ישראל יגבה האיגוד 20% מכלל התקבולים (ברוטו) שנתקבלו בגין תחרות שהופרטה. סכום זה וכן כל התקבולים בגין כרטיסי שחמטאי שהתקבלו בגין תחרות זו יועברו לאיגוד השחמט, תוך 7 ימים מיום סיום התחרות.

**הערות**

 א.  אין בהפרטה משום פגיעה כלשהי בתקנון האיגוד, לרבות פיקוחו של האיגוד בכל האמצעים
     העומדים לרשותו, כגון: בית הדין, ועדת משמעת וכדומה.

ב.  האיגוד אינו מתחייב לקבל את ההצעה הטובה ביותר או המשתלמת ביותר.

                                                                  **האיגוד הישראלי לשחמט**